b'\n_START_ARTICLE_\nEl meu avi\n_START_SECTION_\nHist\xc3\xb2ria\n_START_PARAGRAPH_\nLa lletra de la can\xc3\xa7\xc3\xb3 fa refer\xc3\xa8ncia a un vaixell de guerra, El Catal\xc3\xa0, que en la can\xc3\xa7\xc3\xb3 s\'indica que hauria anat a Cuba i al mar de les Antilles hi hauria estat enfonsat (se suposa que l\'any 1898, en el transcurs de la guerra de Cuba, per\xc3\xb2 no s\'explicita en la lletra) pels americans. Segons la can\xc3\xa7\xc3\xb3, hi haurien mort el nostramo (patr\xc3\xb3), el timoner i catorze mariners, tots de Calella de Palafrugell._NEWLINE_Encara que la lletra \xc3\xa9s una creaci\xc3\xb3 liter\xc3\xa0ria, el contingut es basa en els records reals de l\'avi de l\'autor, un coronel retirat, que visqu\xc3\xa9 la guerra personalment. L\'obra es podria inspirar en el capit\xc3\xa0 Manuel Deschamps Mart\xc3\xadnez (La Corunya 1853 - Canet de Mar 1923), descendent de catalans, que juntament amb el masnov\xc3\xad Salvador Maristany i Sensat va comandar el vapor Montserrat. El Montserrat transportava material de guerra i tropes  quan va trencar el bloqueig de la marina de guerra estatunidenca a l\'illa de Cuba, i no hi fou enfonsat, sin\xc3\xb3 que torn\xc3\xa0 a la pen\xc3\xadnsula. Pel doble trencament del bloqueig i el transport dels refor\xc3\xa7os a l\'illa, Descamps va ser distingit en el seu temps i, m\xc3\xa9s modernament, l\'any 1998 el govern espanyol en va fer dipositar les despulles al Pante\xc3\xb3n de Marinos Ilustres de San Fernando (Cadis). Entre el 1883 i el 1923 la Compa\xc3\xb1\xc3\xada Trasatl\xc3\xa1ntica, propiet\xc3\xa0ria del Montserrat, tingu\xc3\xa9 tamb\xc3\xa9 un vapor anomenat Catalu\xc3\xb1a, per\xc3\xb2 no consta que prengu\xc3\xa9s part en la guerra._NEWLINE_Per la seva popularitat i el seu contingut, a Catalunya es considera un s\xc3\xadmbol identitari. \xc3\x89s, amb difer\xc3\xa8ncia, l\'havanera m\xc3\xa9s gravada i la que m\xc3\xa9s grups d\'havaneres canten.\n_START_SECTION_\nAdaptacions\n_START_PARAGRAPH_\nEl meu avi ha estat adaptada per a coral i apareix a la pel\xc2\xb7l\xc3\xadcula Pasi\xc3\xb3n de Hombre de Jos\xc3\xa9 Antonio de la Loma (1989)._NEWLINE_El 1992 va ser adaptada en una versi\xc3\xb3 de rumba catalana per grup barcelon\xc3\xad Los Manolos, que el mateix grup va cantar a la cerim\xc3\xb2nia de clausura dels Jocs Ol\xc3\xadmpics de Barcelona d\'aquest mateix any._NEWLINE_El 2012 va ser adaptada pel grup de ska "Xeic!" de Rasquera, com a nou senzill i despr\xc3\xa9s introdu\xc3\xafda al seu disc Batecs a l\'any seg\xc3\xbcent._NEWLINE_Gaireb\xc3\xa9 la totalitat de colles d\'havaneres i moltes corals tenen aquesta pe\xc3\xa7a en repertori; a vegades, hom n\'ha fet una petita adaptaci\xc3\xb3 a les possibilitats o d\'acord amb el criteri est\xc3\xa8tic del grup.'